**Senior og søn**

C.V. Jørgensen / Ivan Horn

Målløse Mortensens præmiesøn fik altid  
Trettentallet i kemi  
For en selvstændig men også noget  
Rutinepræget præstation der sku' bli' basis  
For den obskure hjemmeindustri

Hvis interesser nu varetages fra kælderen i  
En forstadsbungalow  
Hvor junior sidder dødsens bleg  
& Måneskinsarbejder som en afsporet  
Teenager på små uhyrligheder  
Sådan bare for sjov

Sidder på en bombe i et S-tog  
& Drømmer mig tilbage til dengang i de  
Ligeglade tressere hvor blomster var symboler  
På de samme ting som bomber er i dag

Hvis det alene stod til mig så burde  
Den slags udskud offentligt skydes  
Sagde retskafne Reinkopf hen for sig selv  
& Det at de bliver født måske ovenikøbet  
Helt forbydes

Men avisen han studerer krammer ikke ud  
Med andet end sludder om en pæn dreng  
& Hvordan han blev til bombemand  
& Døde som en martyr under  
Overskriften ungdomskludder

Det' lige før det hele er på vej henover  
Hovedet på skråsikre Strømkjær  
Der selvom terroren griber om sig har  
Formået at forblive sig selv nemlig en kuli  
Der har rejst sig op & er blevet funktionær  
& Hvis eneste kommentar til dagens  
Danmark er det svinger ikke en meter  
& Det er logik for begyndere at det må gå  
Som det går når de kommende generationer  
Drives til vanvid af dommedagsprofeter